Top (grupa)
Top je nekadašnja Sarajevska hard rock grupa, koju je 1980. osnovao pjevač Narcis Lalić. Grupa je prvobitno nosila naziv Stop, ali joj je na Narcisovu inicijativu ime ubrzo skraćeno u (S)Top. Tokom svog trogodišnjeg muzičkog djelovanja u grupi je bilo mnogobrojnih izmjena u sviračkoj postavi. U prvoj postavi bili su: Aco Šimpraga - solo gitara, Deni Peterković - ritam gitara, Nermin Dedić - bas-gitara, Nenad Đuričić - bubnjevi i Narcis Lalić - pjevač. Ova originalna postava održavala je probe i nastupala na Grbavici u centru tada poznatom pod imenom Dom Pionira. Ubrzo po osnivanju, došlo je i do prvih izmjena. Nihad Ajanović je zamijenio Denija Peterkovića, Zlatan Čehić prešao je iz grupe Paradox da zamijeni Nermina Dedića na bas-gitari. Nesto kasnije, grupi se pridružio i Davor Ilić na gitari iz grupe Kako Kad. Interesantno je da se grupi Top na poziv Narcisa Lalića priključio i tadašnji pjevač grupe Kako Kad Mladen Vojičić "Tifa" kao drugi pjevač pored Narcisa. U ovoj postavi održavali su probe u Narcisovoj kući, ali je ubrzo došlo do tenzija zbog neslaganja sa Tifom. Grupu je zbog Tife ubrzo napustio Davor Ilić. Vođa i prvi pjevač sastava Narcis Lalić je zatim otišao iz grupe na odsluženje vojnog roka u JNA. Tifa je tako preuzeo vođstvo nad grupom i osigurao da ostane njen jedini pjevač sve do raspada 1983. U tom periodu grupu napušta Nenad Đuričić da bi ga zamijenio Veso Grumić na bubnjevima, a Zlatana Čehića je zamijenio Jasko Pitić na bas gitari. Iako je grupa bila opterečena neslaganjima sa Tifom i stalnim izmjenama, ipak je napravila seriju probnih snimaka u tadašnjoj muzičkoj produkciji Radio Sarajeva. Imali su i nekoliko zapaženih nastupa u Domu Mladih na Skenderiji u Sarajevu, kao i drugim bosanskohercegovačkim gradovima. Najzapaženiji uspjeh grupa je ostvarila na Subotičkom festivalu Omladina 1983. dobivši nagradu za najbolju interpretaciju, ali se ubrzo zatim raspala iste godine. Grupa se raspala tako što je Tifa dobio poziv od Gorana Bregovića da se pridruži Bijelom dugmetu, Zlatan Čehić je več od ranije imao ponudu da se pridruži Divljim Jagodama, a Narcis Lalić se nakon povratka iz vojske pridružio Teškoj industriji.